روسیا پرزیدنتی ولادیمیر پوتین دونن SSRİ-ده سیاسی باسقی قوربان‌لارینی آنما گونونده پایتاخت مسکودا 30 متر اوزونلوغون‌داکی و کئچمیش SSRİ لیدئری ایستالین دؤورونده "GULAG " سیستمی آلتیندا فعالیت گؤسترن اسیر دوشرگه‌لری‌نین حیصه‌لرین‌دن هؤرولن "کدر دیواری"نین آچیلیشیندا ایشتیراک ائتدی.
آچیلیش مراسیمینده چیخیش ائدن پرزیدنت سووئت سوسیالیست جمهوریتلر بیرلیگی‌نین باش کاتیبی جوزف استالینی تنقید ائتدی.
پوتین 1930-جو ایللرده SSRİ -ده حیاتا کئچیریلن سیاسی تضییق‌لره هئچ بیر شکیلده حاق قازاندیریلمایاجاغینی بیل‌دیره‌رک، جمعیتده ضدیت یاراتما جهدلری‌نین قارشی‌سی‌نین آلینماسینا چاغیردی.
روسیانین دؤولت باشچی‌سی:" میلیون‌لارلا اینسانا خالق دوشمنی دامغاسی وورولدو. اونلار سورگون و اعدام ائدیلدی‌لر، حبس‌خانا‌لاردا ایشکنجه‌لره معروض قالدی‌لار. بو قورخونج کئچمیش میللی یادداشیمیزدان سیلینه بیلمز و بونا هئچ بیر شکیلده حاق قازان‌دیرماق مومکون دئییل. میلیون‌لارلا اینسان اؤلدو، عذاب چکدی. بونو گؤرمک و ایضاحی اولمادیغینی آنلاماق اوچون اؤلکه‌میزدکی چوخ سایلی کوتلوی مزارلاری گؤرمک کیفایت‌دیر" دئدی.
کئچمیش‌ده کی بو اعدام کامپانیاسی‌نین روسیا خالقی‌نین فاجعه‌سی اولدوغونو قئید ائدن پوتین بو گون ده بونون ایزلری‌نین حیس ائدیلدیگینی و وظیفه‌لری‌نین بونو اونوتدورماماق اولدوغونو قئید ائتدی.
قئید ائدک کی، عابده‌نین آچیلیشی روسیادا سیاسی باسقی قوربان‌لاری‌نین 1991-جی ایلده سووئت بیرلیگی چؤکن‌دن بری کئچیریلن خاطره گونونه تصادف ائدیر.
"کدر دیواری" آدلی عابده‌‌نین آچیلیشیندا ایشتیراک‌دان اول پوتین اینسان و وظنداش حاق‌لاری کومیسسونونون ایجلاسینا صدرلیک ائدیب.
گئورگی فرانگولیانین مؤلفی اولدوغو بو عابده موسابیقه‌یه تقدیم اولونموش 336 اثردن بیری ایدی.
برنزدن تؤکولموش عابده چوخ سایدا صفت‌سیز اینسان فیقورلاریندان‌ عبارت‌دیر.
عابده‌نین اوزرینده "خاتیرلا" سؤزو بیر نئچه دیل‌لرده یازیلیب.
پرزیدنت ولادیمیر پوتین ایندیدک سووئت دؤورو باره‌ده بیر نئچه ضدیت‌لی بیانات‌لار وئریب.
او بو ایلین ژوئن آییندا بیان ائتمیشدی کی، ایستالینی حدن زیاده تنقید ائدن‌لر بون‌دان سووئت بیرلیگی و روسیانین اوزرینه هوجوم اوچون سوء-ایستیفاده ائدیرلر.
استا‌لین 1920-جی ایللردن 1953-جو ایلده وفاتینادک داوام ائدن حاکمیتی ایللرینده بعضی تخمین‌لره گؤره 15 میلیون‌دان 30 میلیونادک اینسان اعدام‌لارین، امک دوشرگه‌لری‌نین و آجلیق‌لارین قوربانی اولوب.
